
AVIZ
asupra proiectului de lege pentru completarea art. 3 din Legea 

creditului agricol pentru producţie nr. 150/2003
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege pentru completarea art. 3 din Legea creditului agricol pentru producţie nr. 150/2003, trimis cu adresa PL.x. 579 din 4 noiembrie 2009 şi înregistrat cu nr. 1034 din 5 noiembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată a adoptat proiectul de lege în şedinţa din 3 noiembrie 2009.


Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege în şedinţa din 24 noiembrie 2009.


Proiectul de lege are ca obiect de reglementare modificarea şi completarea Legii creditului agricol pentru producţie nr. 150/2003, cu modificările ulterioare, în sensul că de facilităţile prevăzute în acest act normativ vor beneficia şi cooperativele agricole înfiinţate potrivit prevederilor Legii cooperaţiei agricole nr. 566/2004, cu modificările şi completările ulterioare, iar creditele acordate urmează să fie garantate şi de Fondul Naţional de Garantare a Creditelor pentru IMM-uri.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 852 din 22 iulie 2009 şi punctul de vedere al Guvernului trimis cu adresa nr. 2003 din 10 august 2009, prin care nu se susţine adoptarea propunerii legislative.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

